
PËR DISA SHTESA DHE NDRYSHIME NË LIGJIN NR. 10129, DATË 11.5.2009, 
“PËR GJENDJEN CIVILE”, I NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10129, datë 11.5.2009, “Për gjendjen civile”, i ndryshuar, bëhen këto shtesa dhe ndryshime:

Neni 1

Neni 1 ndryshohet si më poshtë:

“Neni 1
Objekti

Objekti i këtij ligji është kuptimi dhe përbërësit e gjendjes civile të shtetasve shqiptarë, shtetasve të huaj me leje qëndrimi, shtetasve të huaj që kanë fituar statusin e refugjatit ose mbrojtje plotësuese, si dhe të personave pa shtetësi, me vendbanim ose vendqëndrim në Republikën e Shqipërisë, përcaktimi i rregullave për hedhjen, ruajtjen dhe ndryshimin e tyre, si dhe organizimi e funksionimi i shërbimit të gjendjes civile në Republikën e Shqipërisë.”.

Neni 2

Në nenin 2 bëhen këto ndryshime dhe shtesa:
1. Pikat 1, 2 dhe 4 ndryshohen si më poshtë:
“1. “Gjendja civile” është tërësia e të dhënave personale të shtetasve shqiptarë, shtetasve të huaj me leje qëndrimi, shtetasve të huaj që kanë fituar statusin e refugjatit ose mbrojtjes plotësuese, si dhe të personave pa shtetësi, me vendbanim ose vendqëndrim në Republikën e Shqipërisë, të cilat regjistrohen dhe mbahen në Regjistrin Kombëtar dhe që vërtetojnë lindjen, ekzistencën, individualitetin, lidhjet ose marrëdhëniet ndërmjet tyre.
2. “Regjistri Kombëtar i Gjendjes Civile” në vijim “Regjistri Kombëtar”, është baza e të dhënave shtetërore, ku pasqyrohen dhe përditësohen përbërësit e gjendjes civile të çdo shtetasi shqiptar, shtetasi të huaj me leje qëndrimi, shtetasve të huaj që kanë fituar statusin e refugjatit ose mbrojtjes plotësuese, si dhe të personave pa shtetësi, me vendbanim ose vendqëndrim në Republikën e Shqipërisë. 
4. “Përbërës të gjendjes civile” janë të gjitha elementet e përcaktuara në këtë ligj, që shërbejnë për përcaktimin e identitetit të shtetasve shqiptarë, shtetasve të huaj me leje qëndrimi, shtetasve të huaj që kanë fituar statusin e refugjatit ose mbrojtjes plotësuese, si dhe të personave pa shtetësi, me vendbanim ose vendqëndrim në Republikën e Shqipërisë.”.
2. Pas pikës 8 shtohet pika 9 me këtë përmbajtje:
“9. “Vendbanimi” dhe “Vendqëndrimi”, si përbërës të gjendjes civile, kanë të njëjtin kuptim sipas përcaktimit në Kodin Civil.”.




Neni 3


Neni 4 ndryshohet si më poshtë:

“Neni 4
Vlera juridike e të dhënave

1. Të dhënat e gjendjes civile janë të vlefshme kur lëshohen nga nëpunës të shërbimit të gjendjes civile ose kur lëshohen me mjete elektronike, në mënyrën dhe formën e parashikuar në këtë ligj dhe në aktet nënligjore, të dala në zbatim të tij.
2. Për çdo dokument fizik që u jepet shtetasve, institucioneve dhe organeve të autorizuara me ligj, nëpunësi i zyrës së gjendjes civile shënon në mënyrë të plotë emrin, mbiemrin, nënshkrimin e vet dhe përdor vulën zyrtare të shërbimit të gjendjes civile.
3. Çdo dokument elektronik, që u jepet shtetasve, institucioneve dhe organeve të autorizuara me ligj, përmban nënshkrimin elektronik të nëpunësit që e lëshon. Dokumentet elektronike që postohen nga Regjistri Kombëtar, në sesionin “Dokumentet e mia”, në portalin unik qeveritar “e-Albania”, përmbajnë vulën elektronike të Drejtorisë së Përgjithshme të Gjendjes Civile.”.

Neni 4

Neni 14 ndryshohet si më poshtë:

“Neni 14
Deklarimi dhe ndryshimi i vendbanimit ose vendqëndrimit

1. Shtetasit kanë detyrimin që të deklarojnë adresën e vendbanimit dhe vendqëndrimit brenda vendit, si dhe ndryshimin e tyre, sipas të gjitha elementeve të parashikuara në legjislacionin në fuqi për sistemin e adresave.
2. Institucionet shëndetësore dhe institucionet e ekzekutimit të vendimeve penale bëjnë deklarimin e vendqëndrimit të shtetasve, qëndrimi i të cilëve në këto institucione zgjat më shumë se 3 (tre) muaj, brenda 48 (dyzet e tetë) orëve nga data e përmbushjes së afatit. 
3. Regjistrimi i vendbanimit dhe vendqëndrimit kryhet nga zyra e gjendjes civile në njësinë administrative, që ka në juridiksion territorial vendbanimin ose vendqëndrimin, pas marrjes së kërkesës nga shtetasi. Shtetasi nuk mund të deklarojë më shumë se një vendbanim ose një vendqëndrim njëherazi.
4. Ndryshimi i vendbanimit ose vendqëndrimit kryhet nga zyra e gjendjes civile të njësisë administrative që ka në juridiksion territorial vendbanimin ose vendqëndrimin e ri, pas marrjes së kërkesës nga shtetasi. Shtetasi duhet të deklarojë vendbanimin ose vendqëndrimin e ri jo më vonë se 30 (tridhjetë) ditë nga zhvendosja në këtë vendbanim ose vendqëndrim. 
5. Një ose më shumë familje kanë të drejtë të banojnë në vendbanimin e një familjeje tjetër vetëm kur plotësohen standardet për sipërfaqen minimale të banimit që duhet të ketë një individ në banesë, sipas përcaktimeve të legjislacionit në fuqi. 
6. Nëpunësi i gjendjes civile, në mbështetje të dokumentacionit zyrtar të lëshuar nga autoritetet përgjegjëse ku përcaktohet sipërfaqja e banesës, kryen verifikimin nëse përmbushet standardi i sipërfaqes minimale të banimit, sipas pikës 5 të këtij neni. 
7. Mënyra e paraqitjes së kërkesës, dokumentacionit të nevojshëm, rregullat për deklarimin dhe ndryshimin e vendbanimit ose vendqëndrimit të shtetasve dhe institucioneve shtetërore, të parashikuara në pikën 2 të këtij neni, përcaktohen me vendim të Këshillit të Ministrave.
8. Shtetasit, që kërkojnë të kryejnë veprime në regjistrin e gjendjes civile, duhet të kenë përmbushur detyrimin për deklarimin e ndryshimit të vendbanimit ose vendqëndrimit.”.



Neni 5

Nenet 15 dhe 17 shfuqizohen. 

Neni 6

Neni 18 ndryshohet si më poshtë: 

“Neni 18
Vendbanimi në institucionet e vuajtjes së dënimit dhe të kurimit mjekësor afatgjatë për qëllime zgjedhore

[bookmark: _gjdgxs]1. Për shtetasit që kryejnë dënimin në institucionet e vuajtjes së dënimit apo janë vendosur në institucionet e paraburgimit ose shtetasit që qëndrojnë pa ndërprerje në institucione shëndetësore për kurim afatgjatë dhe që përfshin qëndrimin e tyre në to edhe datën e zgjedhjeve, vendbanim për qëllime të zbatimit të legjislacionit për zgjedhjet konsiderohet adresa e institucionit përkatës.
2. Institucionet përkatëse jo më vonë se 50 ditë para datës së zgjedhjeve njoftojnë Drejtorinë e Përgjithshme të Gjendjes Civile për shtetasit që qëndrojnë në këto institucione në përputhje me pikën 1 të këtij neni. Drejtoria e Përgjithshme e Gjendjes Civile nëpërmjet zyrave përkatëse të gjendjes civile dhe sipas përcaktimeve të ligjit për zgjedhjet harton dhe printon listat e zgjedhësve për këta shtetas që deri në datën e zgjedhjeve ndodhen në këto institucione. Këtyre shtetasve iu mundësohet votimi në qendrën e votimit të krijuar, sipas ligjit zgjedhor në këto institucione. Lista e zgjedhësve e hartuar sipas këtij neni është e vlefshme vetëm për zgjedhjet e radhës dhe ripërsëritet sipas të njëjtave modalitete për çdo zgjedhje. 
3. Ministri përgjegjës për gjendjen civile dhe ministri i Drejtësisë përcaktojnë me udhëzim të përbashkët rregullat e njoftimit dhe bashkëpunimit të institucioneve për këta shtetas, procedurën e çregjistrimit dhe regjistrimit të gjendjes civile të vendbanimit për qëllime zgjedhore sipas përcaktimeve të bëra në këtë nen.”. 


Neni 7
Nenet 19 dhe 20 shfuqizohen. 


Neni 8

Neni 21 ndryshohet si më poshtë: 

“Neni 21
Regjistrimi i vendqëndrimit të shtetasve të huaj me leje qëndrimi, shtetasve të huaj që kanë fituar statusin e refugjatit ose mbrojtjes plotësuese, si dhe të personave pa shtetësi

1.	Regjistrimi dhe ndryshimi i vendqëndrimit të shtetasve të huaj me leje qëndrimi dhe të personave pa shtetësi, me vendqëndrim në Republikën e Shqipërisë, kryhet sipas rregullave të përcaktuara nga legjislacioni në fuqi për të huajt.
2.	Regjistrimi dhe ndryshimi i vendqëndrimit të shtetasve të huaj, që kanë fituar statusin e refugjatit ose mbrojtjes plotësuese, kryhet sipas rregullave të përcaktuara nga legjislacioni në fuqi për azilin.”.

Neni 9

Neni 22 shfuqizohet.


[bookmark: _GoBack]Neni 10

Në nenin 25 bëhen shtesat dhe ndryshimet e mëposhtme:
1. Në paragrafin e dytë të pikës 1 togfjalëshi “sipas ligjit” zëvendësohet me fjalët “në formë fizike ose elektronike, sipas ligjit në fuqi”.
2. Në pikën 2 bëhen shtesa dhe ndryshimet e mëposhtme:
a) Në fjalinë e parë të pikës 2 pas fjalës “mban” shtohen fjalët “harton dhe administron”.
b) Shkronja “dh” ndryshohet si më poshtë: 
“dh) vendimet e komisionit kombëtar për ndryshimin e emrit dhe mbiemrit.”.
c) Pas shkronjës “e” shtohet shkronja “ë” me këtë përmbajtje:
“ë) vendimet për korrigjimin e gabimit material të drejtorit të Përgjithshëm të Gjendjes Civile.”.
3. Shkronja “a” e pikës 3 shfuqizohet.

Neni 11

Në pikën 1 të nenit 32 fjalët “përgjegjësi i gjendjes civile të Bashkisë së Tiranës” hiqen. 


Neni 12

Pikat 1 dhe 4 të nenit 33 shfuqizohen.

Neni 13

Neni 35 ndryshohet si më poshtë:

“Neni 35
Regjistrimi në Regjistrin Kombëtar

1. Në Regjistrin Kombëtar, në seksionin e të dhënave personale, pasqyrohen përbërësit e gjendjes civile të çdo shtetasi të përcaktuar në pikën 2 të nenit 2 të këtij ligji. 
2. Rregullat e regjistrimit, të dhënat parësore, të dhënat dytësore, dhënësit e informacionit, ndërveprimi me bazat e tjera të të dhënave dhe niveli i aksesimit për bazën e të dhënave të Regjistrit Kombëtar përcaktohen me vendim të Këshillit të Ministrave.”.


Neni 14

Pika 6 e nenit 47 ndryshohet si më poshtë:
“6. Rregullat dhe procedura për lidhjen e martesës dhe dokumentacioni që duhet të mbahet nga gjendja civile për lidhjen e martesës, si dhe për ndryshimin e mbiemrit, kur ndodh për shkak të martesës, përcaktohen me udhëzim të ministrit përgjegjës për gjendjen civile.”.

Neni 15

Pas pikës 2 të nenit 51 shtohet pika 3 me këtë përmbajtje:
“3. Rregullat dhe procedurat për regjistrimin e fëmijëve, që lindin të vdekur, përcaktohen me udhëzim të ministrit përgjegjës për gjendjen civile.”.

Neni 16

Në nenin 61 bëhen këto ndryshime:
1. Në pikën 2 togfjalëshi “edhe nga” zëvendësohet me togfjalëshin “edhe në”.
2. Pikat 3 dhe 4 shfuqizohen.

Neni 17

Pas shkronjës “e” të nenit 67 shtohet shkronja “ë” me këtë përmbajtje:

“ë) lëshojnë vërtetim ku konfirmohet fakti që është i njëjti person, kur, për shtetasit shqiptarë, nga një transkriptim në tjetrin ka gabime në një ose më shumë përbërës të gjendjes civile.”.

Neni 18

Neni 70 shfuqizohet.

Neni 19

Neni 71 ndryshohet si më poshtë:

“Neni 71
Detyrat e shërbimit të gjendjes civile në misione diplomatike dhe poste konsullore

1. Nëpunësit në misione diplomatike dhe poste konsullore kryejnë të njëjtat veprime si nëpunësit e shërbimit të gjendjes civile në territorin e Republikës së Shqipërisë dhe trajnohen përpara fillimit të detyrës si nëpunësit e gjendjes civile.
2. Nëpunësit në misione diplomatike dhe poste konsullore, përgjegjës për shërbimin e gjendjes civile, administrojnë dokumentacionin dhe kryejnë veprime në Regjistrin Kombëtar për shtetasit shqiptarë me vendqëndrim jashtë Shqipërisë, sipas përcaktimeve të bëra në këtë ligj dhe në dispozitat e tjera ligjore.
3. Veprimet, rregullat e administrimit dhe përcjelljes së dokumenteve në Drejtorinë e Përgjithshme të Gjendjes Civile për shtetasit shqiptarë, të cilat kryhen nga nëpunësit në misione diplomatike dhe poste konsullore miratohen me udhëzim të përbashkët të ministrit përgjegjës për gjendjen civile dhe ministrit përgjegjës për punët e jashtme.”.

Neni 20

Pikat 1 dhe 2 të nenit 74 ndryshohen si më poshtë: 
“1. Në kuptim të këtij ligji, shkeljet e përmendura më poshtë, kur nuk përbëjnë vepër penale, përbëjnë kundërvajtje administrative dhe dënohen me gjobë:
a) 	shkelja ose mosrespektimi i dispozitave të parashikuara në nenin 52, pikat 5 dhe 7, dënohet me gjobë në masën nga 3 000 lekë deri në 5 000 lekë.
  b) 	shkelja ose mosrespektimi i dispozitave të parashikuara në nenin 3, pika 1, nenin 41/1, pika 1, në nenin 52, pika 4, nenin 65, shkronja “g”, nenin 66 dhe në nenin 68, pikat 2 dhe 3, dënohet me gjobë në masën nga 10 000 lekë deri në 50 000 lekë.
2. Gjobat e parashikuara në shkronjat “a” dhe “b” të pikës 1 të këtij neni vendosen nga drejtori i Përgjithshëm i Gjendjes Civile. Kundër vendosjes së masës administrative me gjobë bëhet ankim brenda 30 (tridhjetë) ditëve pranë ministrit përgjegjës për gjendjen civile, i cili brenda 10 (dhjetë) ditëve duhet të shprehet për këtë masë. Kundër urdhrit të ministrit përgjegjës për gjendjen civile bëhet ankim në gjykatë, sipas parashikimeve të ligjit nr. 49/2012, “Për gjykatat administrative dhe gjykimin e mosmarrëveshjeve administrative”, i ndryshuar.”.

Neni 21

1.	Kudo në ligj fjalët “përfaqësitë diplomatike dhe konsullore”, “përfaqësive diplomatike jashtë shtetit”, “përfaqësive diplomatike ose konsullore”, “përfaqësive diplomatike” zëvendësohen përkatësisht me fjalët “misionet diplomatike dhe postet konsullore”, “misioneve diplomatike dhe posteve konsullore”, “misioneve diplomatike ose posteve konsullore”, “misioneve diplomatike dhe posteve konsullore”.
2. Kudo në ligj fjalët “që mbulon” zëvendësohen me fjalët “përgjegjës për”.

Neni 22
Nxjerrja e akteve nënligjore

1.	Ngarkohet Këshilli i Ministrave që brenda 6 muajve nga hyrja në fuqi e këtij ligji të miratojë aktet nënligjore të parashikuara në nenet 4 dhe 13 të këtij ligji. 
2.	Ngarkohet ministri përgjegjës për gjendjen civile që brenda 60 ditëve nga hyrja në fuqi e këtij ligji të miratojë aktet nënligjore të përcaktuara në nenet 14 dhe 15 të këtij ligji. 
3. Ngarkohet ministri përgjegjës për gjendjen civile dhe ministri i Drejtësisë të miratojnë udhëzimin e përbashkët në zbatim të nenit 6 të këtij ligji.
4.	Ngarkohet ministri përgjegjës për gjendjen civile dhe ministri përgjegjës për punët e jashtme të miratojnë udhëzimin e përbashkët në zbatim të nenit 19 të këtij ligji.

Neni 23
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 6.6.2024.

Shpallur me dekretin nr. 242, datë 28.6.2024, të Presidentit të Republikës së Shqipërisë, Bajram Begaj.


